ሁሉም ተፎካካሪ ፓርቲዎች ለ2013 ዓ.ም ምርጫ ስኬት በሃላፊነት ስሜት ሊንቀሳቀሱ እንደሚገባ ኢዜማ አሳሰበ
እፀገነት አክሊሉ አዲስ አበባ ፦ ሀገሪቱ አሁን ካለችበት አስቸጋሪና አደገኛ ሁኔታ ወደ ተሻለና የተረጋጋ ሁኔታ ለመመለስ ሁሉም ተፎካካሪ ፓርቲዎች ለ2013 ዓ.ም ምርጫ ስኬት በሃላፊነት ስሜት ሊንቀሳቀሱ እንደሚገባ የኢትዮጵያ ዜጎች ለማኅበራዊ ፍትህ (ኢዜማ) አሣሠበ። ፓርቲው መጪውን አገር አቀፍ ምርጫ አስመልክቶ በጽህፈት ቤቱ ትናንት በሰጠው ጋዜጣዊ መግለጫ ላይ የሕዝብ ግንኙነት ኃላፊው አቶ ናትናኤል ፈለቀ እንደገለጹት፣ የ2013 ሀገራዊ ምርጫ አሁን ሀገራችን ያለችበትን አስቸጋሪና አደገኛ ሁኔታ ወደ ተሻለና የተረጋጋ ሀገራዊ ሁኔታ የመቀየርና በሀገራችን ለመጀመሪያ ጊዜ የሚሞከረው የዴሞክራሲያዊ ሥርዓት ግንባታ ሂደት በጠንካራ መሰረት ላይ ቆሞ እንዲቀጥል ማድረግ የሚቻልበት መልካም አጋጣሚ በመሆኑ ሁሉም የፖለቲካ ፓርቲዎች ሃላፊነት በተሞላበት ሁኔታ መንቀሳቀስ ይገባቸዋል። ፓርቲው ምርጫውን አስመልክቶ ካስቀመጣቸው አራት ስትራቴጂያዊ ግቦች አንዱ በምርጫ አሸንፎ መንግሥት መሆን ነው ያሉት አቶ ናትናኤል ይህ እንዲሆን ውስጠ ዴሞክራሲን ያሳካል ተብሎ የታመነበትን አደረጃጀት ዘርግቷል። በዚህም የምርጫ ዘመቻውን በብሔራዊ፣ በክልል እና በወረዳ ደረጃ በሶስት ክፍል ከፍሎ ለዘመቻ የሚረዳውን ስትራቴጂያዊ ማኔጅመንት ኮሚቴ አዋቅሮ እየሠራ እንደሚገኝ አስታውቀዋል ። ይህ ኮሚቴ በዕጩ ምልመላና ድጋፍ፣ በፖሊሲና ማኒፌስቶ
ዝግጅት፣ በድርጅት አቅም ግንባታ እንዲሁም  በሀብት አሰባሰብ ዙሪያ እጅግ ሃላፊነት በተሞላበት ሁኔታ በስፋት እየሠራ እንደሚገኝ አመልክተው ፣ በክልልና በምርጫ ወረዳ ላይ ያሉ የዘመቻ ክፍሎችንም ማዋቀሩን ጠቁመዋል። “ከዚህም በተጨማሪ ኢዜማ ለመጪው ሀገራዊ ምርጫ የሰጠውን ትኩረት ማሳያ ሊሆን ከሚችሉት ሥራዎች አንዱ በቅርቡ ይፋ ያደረገው የሥነ-ምግባር ደንብ ነው። ኢዜማ የፖለቲካ ፓርቲዎች የጋራ ቃልኪዳን ሰነድን በመፈረም እና ለአባላት በማሠልጠን ተግባራዊ ከማድረግ በተጨማሪ የ2013 ምርጫ የሥነ ምግባር መመርያን በማዘጋጀት ለአመራሩ፣ ለአባላት፣ ለእጩዎች እና ለደጋፊዎች እንዲደርስ አድርጓል”ብለዋል። የምርጫ ዝግጅት በውስጠ ፓርቲ ሥርዓት ብቻ የሚገመገም አይደለም ያሉት አቶ ናትናኤል ፣ በሀገራችን የሰላምና ጸጥታ ዙሪያ፣ በምርጫ አስፈጻሚዎች ገለልተኝነትና ብቃት ጉዳይ፣ በምርጫ ሕግጋት መከበር ዙሪያ አባላቱን እያሰለጠነ ቆይቷል። ከዚህም በላይ ምርጫው ዴሞክራሲያዊና ተቀባይነት ያለው እንዲሆን ሰፊ የህብረተሰብ ተሳትፎም እንዲታይበት ከፍተኛ ስራ እየሰራ መሆኑንም አስታውቀዋል። ሁሉም የተፎካካሪ ፓርቲዎች ለምርጫ ዝግጅት በሚያደርጉበት ወቅት በፓርቲዎች የተፈረመውን የጋራ የቃል ኪዳን ሰነድ ማክበር አለባቸው ያሉት አቶ ናትናኤል፣ የምርጫ ቦርድ ተአማኒና ህግ የሚከበርበት ምርጫ እንዲከናወን የበኩሉን እንቅስቃሴ በማድረግ ሃላፊነቱን መወጣትም እንዳለበት አመልክተዋል። መንግሥት ሁሉም ተፎካካሪ ፓርቲዎች ሕግን አክብረው እስከተንቀሳቀሱ ድረስ ከውክቢያ ነጻ ሆነው የምርጫ እንቅስቃሴያቸውን እንዲያደርጉ ሃላፊነቱን  መወጣት እንዳለበት ያመለከቱት አቶ ናትናኤል፣ መገናኛ ብዙኋንም እኩል የሆነ አገልግሎት በመስጠት ኢትዮጵያውያን ለዘመናት የተመኙትን ዴሞክራሲያዊ ሥርዓት በጋራ ለመገንባት የበኩላቸውን መወጣት እንዳ ለባቸውም ጠቁመዋል።በትግራይ ክልል ሕወሓት መከላከያ ሠራዊታችን ላይ ጥቃት በማድረስ የሀገራችን አንድነት ላይ የጋረጠውን አደጋ ምክንያት በማድረግ መንግሥት የወሰደውን የሕግ ማስከበር ዘመቻ ተከትሎ የተፈጠረው ማኅበራዊና ኢኮኖሚያዊ ችግር ፤ በቤኒሻንጉል-ጉሙዝ ክልል በመተከል ዞን በተደጋጋሚ እየተከሰተ የሚገኘው   የዜጎች ሞትና መፈናቀል፤ በምዕራብ ኦሮሚያ መፍትሔ ያልተገኘለት የሰላም መደፍረስና በሰላማዊ ሰዎች ላይ እየደረሰ የሚገኘው እንግልትና ሞት ቀጣዩ ምርጫ ላይ ጥላ ያጠሉ ሁኔታዎች በመሆናቸው ከወዲሁ እልባት ማግኘት እንዳለባቸውም አመልክተዋል።መንግሥት የጀመረውን የሕግ የማስከበር ተልዕኮ በማፋጠን በእነዚህና በሌሎችም አካባቢዎች ዜጎች ከፍርሃትና ከተስፋ ማጣት ተላቀው እውነተኛ ወኪሎቻቸውን በነፃነት በመምረጥ የዴሞክራሲያዊ ሥርዓት ግንባታ ተሳታፊነታቸው ሊያረጋግጥላቸው እንደሚገባ አሳስበዋል።

አዲስ ዘመን ጥር 7 ቀን 2013 ዓ.ም 

